Umhverfis - og samgöngunefnd Alþingis mun taka til umfjöllunar mál sem varða MAX-flugvélar flugvélaframleiðandans Boeing á næstunni . Icelandair , Isavia og Samgöngustofa verða kölluð fyrir nefndina til að gera grein fyrir því hvernig fylgst verði með ferlinu í tengslum við afnám kyrrsetningar þotanna . Þotur af gerðinni Boeing MAX - 737 hafa nú verið kyrrsettar síðan í mars í fyrra eftir að tvær slíkar vélar hröpuðu . Óljóst er hvenær þeim verður hleypt aftur í loftið og vinnur Boeing nú að því að laga galla í þeim og uppfylla allar öryggiskröfur . Icelandair hefur þrjár MAX-vélar í rekstri sínum sem hafa verið kyrrsettar í tæpa tíu mánuði . Fréttablaðið / Anton Brink Hanna Katrín Friðriksson , þingmaður Viðreisnar og nefndarmaður í umhverfis - og samgöngunefnd , óskaði eftir því að nefndin tæki málið til umfjöllunar . Hún greindi frá þessu á Facebook og staðfesti formaður nefndarinnar Bergþór Ólason , þingmaður Miðflokksins , við Fréttablaðið að hann myndi verða við beiðni hennar en óljóst er hvenær nefndin fundar um málið . „ Síðustu daga hafa fjölmiðlar víða um heim opinberað samskipti milli háttsettra starfsmanna Boeing þar sem þeir leggja mikla áherslu á að flugmenn MAX þotanna eigi ekki að þurfa sérstaka þjálfun ef þeir hafa réttindi á eldri gerðir af Boeing 737 , “ segir Hanna á Facebook . „ Til að ná því fram virðist sem fyrirtækið hafi ekki komið hreint fram í samskiptum við flugmálayfirvöld og einstaka flugfélög hér og þar í heiminum auk þess sem efasemdir eru viðraðar um öryggi þotanna . “ Því telur hún mikilvægt að Icelandair , sem er með þrjár MAX-vélar í rekstri , Isavia og Samgöngustofa komi fyrir nefndina og geri grein fyrir því hvernig fylgst sé með ferli Boeing við að koma vélunum aftur í loft . Einnig vill nefndin fá að vita hvaða kröfur verði gerðar af íslenskum flugmálayfirvöldum í tengslum við að hefja að nýju Íslandsflug með vélunum . Ég hef óskað eftir því að umhverfis - og samgöngunefnd Alþingis taki mál sem varða endurkomu MAX flugvéla Boeing til ...